 Når etik bliver konkret i sygeplejens hverdag

Etik er en integreret del af sygeplejen, men kan samtidig være svær at sætte ord på og arbejde systematisk med. Det en meget positiv oplevelse at læse Etik i sygeplejen – Grundbog i teori og praksis, som på en overskuelig måde formår at koble etiske teorier med de dilemmaer, sygeplejersker møder i praksis. 2. udgave giver ikke svar på nogle etiske dilemmaer og problematikker men argumentere for nødvendigheden af en kultur hvor der kontinuerlig bliver reflekteret. 2. udgave har flere cases og dertil knyttet spørgsmål der kan bidrage til den etiske refleksion.
Det, der særligt fangede min interesse, var bogens fine fokus på, hvordan etiske problemstillinger opstår i helt almindelige kliniske situationer. Forfatterne viser, at etik ikke kun handler om de store, principielle spørgsmål, men også om de små beslutninger og prioriteringer, som præger hverdagen i sundhedsvæsenet. Kapitlerne om moralsk stress og arbejdet med sårbare patientgrupper oplevede jeg som særligt aktuelle i en tid, hvor mange sygeplejersker arbejder under betydeligt pres.
Bogen spænder bredt og kommer omkring emner som kultur, psykisk sygdom, multisygdom, akut sygdom, den ældre og omsorgen for den døende patient. Samtidig giver de mange eksempler og refleksionsmodeller læseren konkrete redskaber til at analysere etiske dilemmaer. Netop denne vekselvirkning mellem teori og praksis er efter min vurdering bogens største styrke.
Enkelte afsnit er relativt teoritunge, men den systematiske opbygning gør stoffet tilgængeligt, og refleksionsspørgsmålene understøtter læringen. Bogen egner sig derfor både til undervisning, studiegrupper og selvstudie.
Vurdering: Samlet set er Etik i sygeplejen – Grundbog i teori og praksis en relevant og velfunderet grundbog, som understøtter udviklingen af etisk bevidsthed og faglig dømmekraft. Jeg vil især anbefale den til sygeplejestuderende, undervisere og kliniske vejledere, men også erfarne sygeplejersker kan finde inspiration til refleksion over egen praksis. Bogen er et værdifuldt bidrag til forståelsen af etikkens betydning i et stadigt mere komplekst sundhedsvæsen.
Anmelder
Pernille Kølholt Langkilde

